Predkladacia správa

V dňoch 5.-6. februára t.r. sa má na základe pozvania predsedu vlády Luxemburského veľkovojvodstva Jean‑Claude Junckera uskutočniť návšteva oficiálnej delegácie Slovenskej republiky vedenej predsedom vlády SR Mikulášom Dzurindom do Luxemburska. Členom delegácie bude štátny tajomník MZV SR Ján Figeľ. 
Táto recipročná návšteva je zameraná na ďalšie posilnenie tradične priateľských a žiadnymi spornými otázkami nezaťažených vzťahov SR s Luxemburským veľkovojvodstvom. 
Luxembursko otvorene podporuje SR pri začleňovaní do EÚ a NATO a taktiež podporilo, nakoniec neúspešnú, kandidatúru SR na miesto nestáleho člena BR OSN na roky 2000-2001. 
Obsahom rokovaní bude prerokovanie aktuálnych aspektov európskej integrácie, prístupového procesu SR do euroatlantických štruktúr a revízia bilaterálnej zmluvnej základne, ktorá je ukončená na strane SR, nie však na luxemburskej strane. 
Cieľom návštevy je intenzifikácia bilaterálnych vzťahov s dôrazom na hospodársku spoluprácu, ktorá je jednou z hlavných priorít slovensko-luxemburskej spolupráce. 
	V rámci návštevy sa okrem stretnutia s predsedom vlády Luxemburska uskutoční prijatie predsedu vlády SR u Veľkovojvodu Henriho  a predsedu parlamentu Luxemburska Jeana Spautza, ktorí sú obaja pozvaní na návštevu SR.